Diari Oficial de la Generalitat Valenciana


Sumari del DOGV 3076, del 11-09-1997 (1997/10494)

ORDRE conjunta de 5 de juny de 1997, de la Conselleria de Cultura, Educació i Ciència i de la Conselleria de Medi Ambient, per la qual es convoca un concurs públic de projectes d'educació ambiental, i ajudes i subvencions per al seu desenrotllament i realització, dirigit a centres educatius dels nivells no universitaris, públics i privats concertats, de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3076

Data del DOGV
:   11-09-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/10729


Data del document
:   05-06-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE conjunta de 5 de juny de 1997, de la Conselleria de Cultura, Educació i Ciència i de la Conselleria de Medi Ambient, per la qual es convoca un concurs públic de projectes d'educació ambiental, i ajudes i subvencions per al seu desenrotllament i realització, dirigit a centres educatius dels nivells no universitaris, públics i privats concertats, de la Comunitat Valenciana.  
El coneixement, la conservació i la millora del medi són valors que cal fomentar i transmetre a les noves generacions de ciutadans, dins d'una concepció global i de valoració positiva del desenvolupament humà.  
Per aconseguir el dit objectiu, ha de vertebrar-se en els centres educatius un disseny de projectes d'educació ambiental amb una proposta integradora i interdisciplinària, tenint en compte els programes internacionals de la UNESCO (PIEA), les Nacions Unides (PNUMA) i les recomanacions dels Ministres d'Educació de la Unió Europea. Estes activitats s'han d'orientar cap a la consecució d'unes relacions equilibrades ésser humà-medi, emmarcades en una concepció ecològica global, creant actituds positives en els alumnes: únic camí per a la construcció d'una societat capaç d'actuar i gestionar el seu medi ambient en el respecte a l'equilibri de la biosfera. En eixe sentit, els centres educatius són llocs privilegiats com a institucions formatives on es pot i s'ha d'iniciar el procés de conscienciació.  
Tenint en compte les orientacions internacionals mencionades, la política educativa de la Generalitat Valenciana es proposa la potenciació dels hàbits i actituds de respecte a la natura i al patrimoni cultural, històric i lingüístic del nostre entorn. En conseqüència, els diferents currículums oficials dels ensenyaments no universitaris de la Comunitat Valenciana inclouen l'Educació Ambiental com un dels temes transversals que ha d'estar present en les diverses àrees i matèries, i ha d'impulsar els centres a organitzar la seua activitat educativa d'acord amb els valors que configuren.  
En este sentit, la Conselleria de Cultura, Educació i Ciència i la Conselleria de Medi Ambient de la Generalitat Valenciana oferixen als centres educatius, a l'alumnat i al professorat, la possibilitat de descobrir i valorar el patrimoni natural, social i cultural de les terres valencianes, dins del context històric, social i lingüístic propi, així com els recursos i la formació del professorat necessaris perquè els centres realitzen projectes d'actuació, no de forma aïllada, sinó amb el suport institucional dels Centres d'Educació Ambiental, dels Centres d'Informació dels Espais Naturals Protegits, dels Centres de Professors i de la Inspecció d'Educació.  
Per això, i fent ús de les atribucions que ens conferix l'article 35 de la Llei 5/1983, de 30 de desembre, de Govern Valencià,  
ORDENEM:  
Primer  
1. Convocar l'oferta del Programa d'Educació Ambiental, mitjançant concurs públic de projectes d'educació ambiental.  
2. Convocar ajudes i subvencions per a la realització de les activitats i el desplegament dels projectes mencionats.  
3. Aprovar les bases per les quals es regirà la convocatòria que figuren en l'Annex I.  
Segon  
Les ajudes i subvencions seran sufragades a càrrec dels capítols i línies del pressupost de la Conselleria de Cultura, Educació i Ciència de la Generalitat Valenciana per a l'exercici de 1997, amb els imports màxims, destinats a la convocatòria, següents:  
1. Per al suport econòmic de les activitats dels projectes d'educació ambiental, als centres educatius públics se'ls lliurarà una quantitat a càrrec del capítol II del programa 421.30 per un import global màxim de 03.265.850 PTA.  
2. Per al suport econòmic de les activitats dels projectes d'educació ambiental, els centres educatius privats concertats podran sol·licitar una subvenció a càrrec del capítol IV del programa 421.30, de la línia 21473.986, per un import global màxim de 5.000.000 PTA.  
Les ajudes i subvencions concedides tindran la finalitat de sufragar parcialment les despeses de funcionament que al centre docent li genere la participació en els projectes d'educació ambiental. En tot cas, la quantitat concedida no podrà excedir el total de les despeses que li genere al centre la realització dels projectes.  
DISPOSICIONS FINALS  
Primera  
La Conselleria de Cultura, Educació i Ciència i la Conselleria de Medi Ambient es reserven el dret de difondre i publicar els treballs dels projectes que hagen sigut seleccionats, durant el temps màxim d'un any.  
Segona  
S'aplicarà el text refós de la Llei d'Hisenda Pública de la Generalitat Valenciana, en el cas dels centres educatius privats, i la Llei de Pressupostos de la Generalitat Valenciana per a 1997, per als centres públics, en tots aquells aspectes que no regule aquesta Ordre.  
Tercera  
Es delega en el director general d'Ordenació i Innovació Educativa i Política Lingüística i en la directora general d'Educació Ambiental per a resoldre la concessió de les ajudes i subvencions de aquesta Ordre, i se'ls autoritza a adoptar les mesures que siguen necessàries per al seu compliment i desplegament.  
Quarta  
Aquesta Ordre entrarà en vigor l'endemà de la seua publicació al Diari Oficial de la Generalitat Valenciana.  
Contra esta ordre, que esgota la via administrativa, es podrà interposar recurs contenciós-administratiu davant el Tribunal Superior de Justícia de la Comunitat Valenciana en el termini de dos mesos des de l'endemà de la seua publicació, prèvia comunicació a la Conselleria de Cultura, Educació i Ciència, segons el que disposa l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 57 i 58 de la Llei Reguladora de la Jurisdicció Contenciosa Administrativa.  
València, 5 de juny de 1997  
El conseller de Cultura, Educació i Ciència  
FRANCISCO CAMPS ORTIZ  
El conseller de Medi Ambient   
JOSÉ MANUEL CASTELLÁ ALMIÑANA   
ANNEX I  
Bases de la convocatòria per a la realització  
de les activitats i projectes d'educació ambiental  
Primera. Objecte, característiques i modalitats de projectes.  
Els centres educatius públics i privats concertats podran concursar a les següents modalitats de projectes:  
Modalitat A)  
Projectes que per al seu desenrotllament fan ús de la informació, el suport i l'assessorament dels Centres d'Educació Ambiental gestionats per la Conselleria de Cultura, Educació i Ciència i/o dels Centres d'Informació dels Espais Naturals Protegits de la Conselleria de Medi Ambient, que figuren en l'Annex II de aquesta convocatòria.  
Els projectes hauran d'acollir-se a l'oferta que realitzen els Centres d'Educació Ambiental i els Centres d'Informació dels Espais Naturals Protegits, que té com a títol genèric «Introducció de l'Educació Ambiental als centres».  
El desenrotllament dels projectes es realitzarà a través d'un mòdul que tindrà una durada mínima de 60 hores, distribuïdes de la forma següent:  
- Reflexió teòrica del professorat (en sessions a partir de les 17 hores): 15 hores.  
- Elaboració del projecte: 9 hores.  
- Coordinació del projecte en el CEA, i/o Centre d'Informació 9 hores.  
- Experimentació amb els alumnes en l'equipament (una sessió com a mínim): 9 hores.  
- Coordinació, seguiment i avaluació: 9 hores.  
- Elaboració d'una memòria: 9 hores.  
Modalitat B)  
Projectes que es faran de forma autònoma pels centres educatius públics i privats concertats.  
Els projectes tractaran sobre la incorporació al currículum oficial corresponent de temes d'educació ambiental com: l'aigua, els residus sòlids, l'educació per a la sostenibilitat, el bosc o la costa (Coastwatch). També podran referir-se a altres temes tractats a través d'activitats com: estades en granges-escola, escoles de natura o albergs de l'IVAJ; itineraris; visites a equipaments (jardins botànics, museus, etc.).  
Els projectes podran comptar amb el suport, l'assessorament i el seguiment dels Centres d'Educació Ambiental, en la mesura de les seues possibilitats materials i personals.  
Segona. Participants  
Podran participar en aquesta convocatòria de projectes d'educació ambiental, així com en el concurs d'ajudes i subvencions, els centres educatius públics i privats concertats de la Comunitat Valenciana, que impartixen els ensenyaments següents:  
- Educació Infantil.  
- EGB i Educació Primària.  
- Educació Secundària Obligatòria, BUP, FP i Ensenyaments de Règim Especial.  
- Educació Especial.  
- Educació de les Persones Adultes.  
Tercera. Sol·licituds i documentació.  
Els centres educatius públics i privats concertats podran accedir a les diferents modalitats de participació, emplenant els models de sol·licitud que consten en els annexos corresponents:  
a) Per a projectes d'educació ambiental de la modalitat «A», s'emplenarà i trametrà la sol·licitud que figura en l'Annex III de aquesta convocatòria.  
b) Per a projectes d'educació ambiental de la modalitat «B», s'emplenarà i trametrà la sol·licitud que figura en l'Annex IV de aquesta convocatòria, adjuntant el projecte on s'especificarà:  
- Títol del projecte i professor responsable.  
- Descripció del projecte i/o la seua contextualització en el centre educatiu.   
- Inclusió de les activitats d'educació ambiental en la Programació General Anual del centre.  
- Metodologia utilitzada en el projecte.   
- Formulació dels objectius als àmbits de coneixements, hàbits i actituds per als nivells i cicles implicats.  
- Programació i temporalització de les activitats a desenrotllar pels alumnes.  
- Assignació de responsabilitats del professorat i personal col·laborador.  
- Criteris d'avaluació utilitzats en el projecte.  
- Institucions i grups significatius en el camp de l'educació ambiental que col·laboren en el projecte i el recolzen, adjuntant la certificació corresponent.  
En ambdós casos s'adjuntarà a la sol·licitud el certificat de l'informe favorable del Consell Escolar del Centre.  
Quarta. Presentació i termini  
1. Les sol·licituds, acompanyades de la documentació que figura a les bases de aquesta convocatòria, es dirigiran al director territorial de Cultura i Educació corresponent i es podran presentar al Registre de les Direccions Territorials de Cultura i Educació o per qualsevol dels mitjans establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini de presentació de sol·licituds és de 30 dies naturals, comptats a partir de l'endemà de la publicació de aquesta Ordre al Diari Oficial de la Generalitat Valenciana.  
S'entendrà que les sol·licituds han tingut entrada en la data en què siguen lliurades en les oficines mencionades en l'apartat anterior. Si el termini finalitza en un dissabte, en què les oficines estiguen tancades, s'entendrà prorrogat al primer dia hàbil següent.  
Cinquena. Ajudes i Subvencions  
1. Els centres públics podran presentar projectes tant de la modalitat A com de la modalitat B. Amb la finalitat de desenrotllar els projectes, podran sol·licitar una sobredotació per despeses extraordinàries de funcionament. Per a això, trametran un pressupost del projecte presentat, detallat per conceptes, tramitant degudament emplenat l'Annex V de aquesta Ordre, en el termini indicat en la base Quarta.  
2. Els centres privats concertats podran presentar, també, projectes de la modalitat A o de la modalitat B. Amb la finalitat de desenrotllar estos projectes, podran sol·licitar ajudes o subvencions. Per a això, juntament amb la presentació del projecte, trametran degudament emplenat l'Annex V de aquesta Ordre, en el termini indicat en la base Quarta, acreditant a més el compliment dels requisits establits en l'Ordre de la Conselleria d'Economia i Hisenda, de 30 de maig de 1996 (DOGV núm. 2.775).  
Sisena. Comissió de Selecció.  
1. La selecció de projectes i la proposta de concessió d'ajudes i subvencions serà realitzada per una Comissió, formada per:  
- President: El director general d'Ordenació i Innovació Educativa i Política Lingüística o persona en qui delegue.  
- Vocals:  
Els tres subdirectors territorials d'Educació o persona designada a l'efecte pel director territorial corresponent.  
Un inspector d'Educació designat pel director general d'0rdenació i Innovació Educativa i Política Lingüística.  
Un funcionari, tècnic en educació ambiental, designat pel director general d'Ordenació i Innovació Educativa i Política Lingüística.  
Un funcionari, tècnic en educació ambiental, designat per la directora general d'Educació Ambiental.  
Tres professors/es responsables dels Centres d'Educació Ambiental, designats pel director general d'Ordenació i Innovació Educativa i Política Lingüística.  
- Secretari: Un funcionari administratiu designat pel director general d'Ordenació i Innovació Educativa i Política Lingüística.  
2. La Comissió podrà dotar-se de l'assessorament d'aquells tècnics que considere oportú per completar la valoració dels projectes.  
3. El funcionament de la Comissió s'ajustarà al que disposa l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Setena. Criteris de Selecció.  
Els projectes presentats seran seleccionats, i es realitzarà la proposta d'assignacions econòmiques, d'acord amb els següents criteris:  
a) Grau de promoció d'educació en valors mediambientals.  
b) El tema tractat forma part d'una Campanya o Programa institucional.  
c) Percentatge de professorat total del centre implicat en el projecte.  
d) Interdisciplinarietat que es desenrotlla en el projecte.  
e) Incardinació del projecte en el projecte curricular.  
f) Component actitudinal del projecte.  
g) Continuïtat del projecte.  
h) Criteris d'avaluació.  
i) Temporalització del projecte.  
j) Actuacions sobre el medi.  
k) Difusió de l'activitat.  
l) Suport de diferents institucions.  
Vuitena. Publicació de la Resolució.  
1. Resolució provisional:  
a) La relació provisional de projectes seleccionats amb les assignacions econòmiques adjudicades es farà pública en els taulers d'anuncis de la Conselleria de Cultura, Educació i Ciència i de la Conselleria de Medi Ambient, i de les respectives Direccions Territorials.  
b) Hi haurà un termini de 8 dies naturals per a reclamacions davant la Comissió de Selecció, que resoldrà les reclamacions i elevarà la proposta definitiva a la Direcció General d'Ordenació i Innovació Educativa i Política Lingüística i a la Direcció General d'Educació Ambiental.   
2. Resolució definitiva:  
a) Vista la proposta de la Comissió de Selecció, la Direcció General d'Ordenació i Innovació Educativa i Política Lingüística i la Direcció General d'Educació Ambiental dictaran la Resolució definitiva de la convocatòria, que serà publicada al Diari Oficial de la Generalitat Valenciana.  
b) Passats tres mesos des de l'endemà de la finalització del termini per a la presentació de les sol·licituds, sense recaure resolució expressa, s'entendran denegades.  
Novena. Obligacions dels beneficiaris.  
L'acceptació de la realització dels projectes i la percepció de les ajudes i subvencions per part dels centres, implica els compromisos següents:  
a) Realització del projecte d'educació ambiental.  
b) Presentació a la Direcció Territorial de Cultura i Educació corresponent de dos exemplars de la memòria del projecte, abans del dia 10 de juliol de 1998.  
c) Assistència del professorat implicat en el projecte a les jornades de formació i de seguiment que siguen convocades.  
d) Justificació econòmica de la quantitat ingressada als centres públics o de les subvencions rebudes pels centres privats concertats segons s'indica en la base Deu.  
Deu. Percepció i justificació de les ajudes i subvencions.  
1. Els centres públics rebran la quantitat adjudicada, una vegada acceptada expressament la realització del projecte d'educació ambiental mitjançant escrit de la direcció del centre a la Direcció General d'Ordenació i Innovació Educativa i Política Lingüística. El lliurament d'esta quantitat es realitzarà mitjançant ordres de pagament en ferm, a proposta de la Conselleria de Cultura, Educació i Ciència i a càrrec del seu pressupost anual, com establix l'art. 11 de la Llei de Pressupostos de la Generalitat Valenciana.  
Atés el caràcter de sobredotació per despeses extraordinàries de funcionament, en els documents de control de l'activitat econòmica del centre, hauran d'especificar-se clarament els ingressos i les despeses que es produisquen per raó de aquesta convocatòria. Així mateix, s'adjuntarà la justificació de l'import de la quantitat concedida a la justificació anual que ha d'efectuar d'acord amb l'Ordre de 18 de maig de 1995, de la Conselleria de Cultura, Educació i Ciència (DOGV núm. 2.526).  
2. Els centres privats concertats percebran l'ajuda atorgada després de la justificació del compliment de la finalitat per què va ser concedida. Per això, trametran els documents corresponents originals o les seus fotocòpies compulsades, a la Direcció General d'Ordenació i Innovació Educativa i Política Lingüística.  
Tota alteració de les condicions tingudes en compte per a la concessió d'estes subvencions, i en tot cas, l'obtenció concurrent de subvenció o ajuda atorgada per altres administracions o entitats públiques o privades, podrà donar lloc a la modificació de la resolució de concessió.  
L'import de les subvencions, en cap cas, no podrà ser de quantia que, aïlladament o en concurrència amb subvencions o ajudes d'altres administracions públiques o privades, supere el cost de l'activitat a desenrotllar pel beneficiari.  
Procedirà el reintegrament de les quantitats percebudes i l'exigència de l'interès de demora des del moment de pagament de la subvenció en els següents casos: incompliment de l'obligació de justificació; obtenció de la subvenció sense reunir les condicions requerides per a això; incompliment de la finalitat per a la qual la subvenció fou concedida; incompliment de les condicions imposades als beneficiaris amb motiu de la concessió de la subvenció. Igualment, quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat.  
Quan en l'exercici de les funcions d'inspecció o control es deduïsquen indicis de la incorrecta obtenció, gaudiment o destinació de la subvenció o ajuda percebuda, els agents encarregats de la seua realització podran acordar la retenció de les factures, documents equivalents o substitutius i de qualsevol altre document relatiu a les operacions en què estos indicis es manifesten.  
3. L'escrit d'acceptació i els documents justificatius a què fan referència, respectivament, els punts 1 i 2 de aquesta base, es podran presentar en els Registres de les Direccions Territorials de Cultura i Educació o per qualsevol dels mitjans establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini de presentació d'estos documents serà de 30 dies naturals comptats a partir de l'endemà al de la publicació de la Resolució definitiva en el Diari Oficial de la Generalitat Valenciana.  
S'entendrà que els documents han tingut entrada en la data en què foren lliurats en les esmentades oficines. Si el termini finalitza en un dissabte en què estes oficines estiguen tancades, s'entendrà prorrogat al primer dia hàbil següent.  
ANNEX II  
Localització, característiques i especialització dels Centres d'Educació Ambiental i dels Centres d'Informació dels Espais Naturals Protegits que s'oferixen en aquesta convocatòria per a desenrotllar projectes de la modalitat A):  
1. CEA Racó de l'Olla (El Saler-València). Estudi del Parc Natural; els seus ecosistemes (albufera, marjal, dunes, malladas i platja) usos i problemàtiques ambientals.   
2. CEA El Termet (Vila-real). Riu Millars (aprofitament d'aigües, curs baix). Ecosistema urbà. Estudi de la Serra d'Espadà.  
3. CEA Aula de la Mar (Benicàssim). L'equilibri ambiental al litoral. Explotació i utilització dels recursos marins. Les problemàtiques mediambientals de les zones costaneres. Turisme i medi ambient. Aquest projecte es podrà treballar en estades de cinc dies o en visites d'una jornada.  
4. CEA Mont del Benacantil (Alacant). Ecosistema urbà i bosc mediterrani, Illa de Tabarca.  
5. CEA Almafrà (Benidorm). Ecosistema urbà. Turisme i Medi Ambient. Seminari europeu: «Aigua: massa i massa poca».  
6. CEA La Casella-Murta (Alzira). Degradació del bosc mediterrani. L'equilibri ambiental. Coneixement del medi natural.  
7. CEA Casa de la Natura (Gandia). Riu Serpis. Apicultura. Agricultura biològica. Les problemàtiques mediambientals.  
8. Gabinet didàctic del Jardí Botànic de València. Jardí Botànic.  
9. CEA de l'Hort de Trénor (Torrent). Proposta botànica de l'Hort de Trénor. Impacte humà del barranc de Torrent. Zona humida del barranc de Cortitxelles.  
10. Centre d'Informació del Parc Natural de l'Albufera (Racó de l'Olla de València): Estudi de la flora i fauna de les zones humides; Estudi de l'ecosistema d'un llac i l'etnologia.  
11. Centre d'Informació del Parc Natural del Prat de Cabanes-Torreblanca, Centre d'Aqüicultura de Torre de la Sal (Cabanes): Estudi de la flora i fauna (ictiofauna i avifauna principalment); Ecosistema platja; Impactes humans (extracció de turba).  
12. Centre d'Informació del Parc Natural del Fondó (Elx-Crevillent): Estudis de fauna i flora; Estudi integral de l'aigua (importància, consum, zones humides, etc.).  
13. Centre d'Informació del Parc Natural del Carrascar de la Font Roja, cases de la propietat municipal al Santuari (Alcoi): Estudi de la vegetació, fauna i etnologia (les caves o pous de neu).  
14. Centre d'Informació del Parc Natural del Penyal d'Ifac, Aula del Penyal (Calp): Estudi de la vegetació amb el suport d'un viver didàctic; Pràctiques de biologia marina.  
15. Centre d'Informació del Parc Natural del Montgó, Casa de Torrecremada (Dénia), Casa de la Cultura (Xàbia): Estudi de la vegetació autòctona i d'etnologia.  
16. Centre d'Informació del Parc Natural de les Salines de Santa Pola, Casa Forestal de Guardamar del Segura (Guardamar del Segura): Estudi de l'avifauna i de l'activitat salinera.  
17. Centre d'Informació del Parc Natural de les Llacunes de la Mata-Torrevieja, Casa Forestal de la Mata (Torrevieja): Estudi de la flora i fauna i de l'activitat salinera.  
18. Centre d'Informació del Parc Natural de la Marjal de Pego-Oliva: Estudi de la flora i fauna de les zones humides.  
19. Centre d'Informació del Paratge Natural del Desert de les Palmes, La Bartola (Benicàssim): Estudis de la vegetació, fauna i geologia; Tècniques i pràctiques de repoblacions; Col·laboracions amb els vivers forestals.  
20. Centre d'Informació de la Reserva Natural de les Illes Columbretes, Planetari de Castelló (Castelló): La fragilitat de les illes impossibilita la instal·lació d'un centre; Permet un apropament al coneixement de les seues característiques generals (insularitat, especiació, etc.).